Uznesenie Európskeho parlamentu o situácii v Bolívii



Úradný vestník 124 E , 15/05/2006 S. 0566 - 0567



P6_TA(2005)0241 Bolívia Uznesenie Európskeho parlamentu o situácii v Bolívii Európsky parlament, - so zreteľom na svoje predchádzajúce uznesenia o situácii v Bolívii, najmä na uznesenie z 23. októbra 2003 [1], - so zreteľom na článok 115 ods. 5 rokovacieho poriadku, A. znepokojený vážnou ústavnou krízou, ktorá postihla Bolívijskú republiku, najmä po demisii prezidenta Carlosa Mesu, B. keďže podľa ukazovateľov chudoby je Bolívia najchudobnejšou krajinou v Južnej Amerike, C. keďže väčšina bolívijského obyvateľstva žije v extrémnej chudobe a je potrebné naliehavo prijať opatrenia s cieľom zabezpečiť, aby sa ich požiadavky sociálnej spravodlivosti stretli s priaznivou odozvou a aby pokračoval demokratický proces, D. keďže v bolívijskej spoločnosti existuje hlboká túžba po skutočnej demokracii, vrátane priamej účasti pôvodného obyvateľstva na veciach verejných, E. keďže veľké skupiny bolívijského obyvateľstva, predovšetkým pôvodné obyvateľstvo, vidiecke obyvateľstvo (campesinos), robotníci a nezamestnaní majú právo legitímnym a pokojným spôsobom presadzovať svoju účasť na vláde v krajine, F. so zreteľom na ohrozenie sociálnej a politickej stability v Bolívii spôsobené pretrvávajúcou vážnou a hlbokou nerovnosťou, neuznávanie práv pôvodného obyvateľstva a ohrozenie prírodných zdrojov a oblastí, ktoré môže vyplynúť z neuváženého využívania zdrojov, G. keďže v posledných týždňoch došlo k vyostreniu konfliktu, vrátane generálneho štrajku vo viacerých regiónoch, hladoviek, štrajkov v školstve a zdravotníctve, a do ulíc vyšli desaťtisíce demonštrantov, H. keďže na základe vlny protestov prezident Mesa podal demisiu Národnému kongresu a požiadal demonštrujúce skupiny obyvateľstva, aby umožnili parlamentu obnoviť svoju činnosť, aby mohol rokovať a rozhodovať o budúcnosti krajiny, 1. znovu opakuje svoju pevnú a rozhodnú podporu demokratickému zriadeniu, právnemu štátu a platnému ústavnému poriadku v Bolívii a dúfa, že demisia prezidenta Mesu nespôsobí mocenské vákuum, v dôsledku ktorého by krajina zišla z cesty rešpektovania demokratických hodnôt a právneho štátu; 2. vyjadruje znepokojenie nad politickými a sociálnymi udalosťami, ktoré sa odohrávajú v Bolívii, predovšetkým v La Paz, sídle výkonnej a zákonodarnej moci; 3. vyjadruje nádej v to, že sa v bolívijskej spoločnosti dosiahne konsenzus na zaistenie toho, aby prírodné zdroje krajiny, predovšetkým však energetické zdroje, prispievali k jej rozvoju a k sociálnemu blahu jej obyvateľov; 4. žiada o pokračovanie úsilia prehlbovať a šíriť demokraciu v Bolívii a nalieha na Európsku úniu a jej členské štáty, aby náležitým spôsobom podporovali demokratický proces, čím by krajine pomohli vymaniť sa z politických a hospodárskych problémov; 5. vyjadruje svoje presvedčenie, že je potrebné vytvárať priestor na dialóg, na základe ktorého bude Bolívia môcť prekonať krízu mierovou cestou a v kontexte demokratických inštitúcií a ústavného poriadku, zároveň vyzýva k umiernenosti, aby sa uvoľnila cesta pre konštruktívny dialóg medzi všetkými skupinami obyvateľstva s cieľom vytvoriť ovzdušie dôvery a porozumenia, ktoré je dostatočné a potrebné na dovedenie krajiny k mierovej transformácii; 6. žiada o vyslanie delegácie Európskeho parlamentu do Bolívijskej republiky, ktorá by priamo na mieste preskúmala aktuálny stav a navrhla vhodné prostriedky, ktorými by bolo možné podporiť pokojnú a demokratickú transformáciu; zároveň vyjadruje svoju ochotu zúčastniť sa ako pozorovateľ na volebných procesoch, v ktorých by jeho účasť mohla byť žiaduca; 7. poveruje svojho predsedu, aby toto uznesenie postúpil Rade a Komisii, vládam členských štátov, vláde a kongresu Bolívijskej republiky, ako aj generálnemu sekretariátu Organizácie amerických štátov. [1] Ú. v. EÚ C 82 E, 1.4.2004, s. 634. --------------------------------------------------